RAPPORT FRA KOMMISSIONEN TIL EUROPA-PARLAMENTET OG RÅDET

om Kommissionens udøvelse af de beføjelser til at vedtage delegerede retsakter, der er tillagt den ved Europa-Parlamentets og Rådets forordning (EU) nr. 1007/2011 af 27. september 2011 om tekstilfiberbetegnelser og tilknyttet etikettering og mærkning af tekstilprodukters fibersammensætning og om ophævelse af Rådets direktiv 73/44/EØF og Europa-Parlamentets og Rådets direktiv 96/73/EF og 2008/121/EF

1. Indledning

Europa-Parlamentets og Rådets forordning (EU) nr. 1007/2011 af 27. september 2011 om tekstilfiberbetegnelser og tilknyttet etikettering og mærkning af tekstilprodukters fibersammensætning blev vedtaget med henblik på at eliminere eventuelle hindringer for, at det indre marked kan fungere ordentligt, og på at give forbrugerne passende og relevante oplysninger om sammensætningen af tekstilfibre. Hensigten med forordningen var også at indføre mere fleksibilitet, således at der kan tilføjes nye fiberbetegnelser og vedtages lovgivning i overensstemmelse med den tekniske udvikling i sektoren.

Ved forordning (EU) nr. 1007/2011 tillægges Kommissionen beføjelser til at vedtage delegerede retsakter vedrørende:

vedtagelse af tekniske kriterier og procedureregler for anvendelse af artikel 20, stk. 5, vedrørende tolerancerne for forekomst af fremmede fibre i fibersammensætningen

ændring af bilag II, IV, V, VI, VII, VIII og IX med henblik på at tilpasse disse bilag til den tekniske udvikling

ændring af bilag I med henblik på at tilføje nye tekstilfiberbetegnelser til listen i det pågældende bilag, jf. artikel 6.

2. Retsgrundlag

Denne rapport forelægges i henhold til artikel 22 i forordning (EU) nr. 1007/2011. I henhold til denne bestemmelse tillægges Kommissionen beføjelser til at vedtage delegerede retsakter for en periode på fem år fra den 7. november 2011, og Kommissionen aflægger rapport vedrørende de delegerede beføjelser senest ni måneder inden udløbet af femårsperioden, dvs. inden den 7. februar 2016.

3. Udøvelse af de delegerede beføjelser

I henhold til artikel 22 er beføjelserne blevet anvendt til at vedtage Kommissionens delegerede forordning (EU) nr. 286/2012. På grundlag af den pågældende forordning er den generiske tekstilfiberbetegnelse "polypropylen/polyamid-bikomponent" blevet tilføjet til listen med tekstilfiberbetegnelser i bilag I og IX i forordning (EU) nr. 1007/2011. Yderligere er der blevet defineret ensartede undersøgelsesmetoder for den nye tekstilfiber. Bilag I, VIII og IX til forordning (EU) nr. 1007/2011 er derfor blevet ændret. Anerkendelsen af den nye generiske tekstilfiberbetegnelse på EU-plan gjorde det gunstigt for tekstilindustrien at fremstille tekstilprodukter med den nye fiber, udbrede kendskabet til den og markedsføre den. Samtidig fik forbrugerne sikkerhed for, at den anerkendte fiber har visse særlige egenskaber, og for, at tekstilprodukterne kan blive klarere etiketteret eller mærket. Yderligere fik markedsovervågningsmyndighederne de nødvendige oplysninger til at undersøge tekstilprodukter med henblik på at kontrollere, hvorvidt tekstilprodukterne indeholder den nye fiber i deres sammensætning.

Blandt de parter, der blev hørt vedrørende udkastet til Kommissionens delegerede forordning, var der eksperter fra medlemsstaterne og industrien samt andre interessenter. Kommissionen vedtog Kommissionens delegerede forordning den 27. januar 2012 og underrettede Europa-Parlamentet og Rådet. Hverken Europa-Parlamentet eller Rådet gjorde indsigelse mod den delegerede retsakt inden for tomånedersperioden. Den delegerede retsakt blev offentliggjort i Den Europæiske Unions Tidende den 31. marts 2012 og trådte i kraft den 20. april 2012, med anvendelse fra den 8. maj 2012.

Kommissionen behandler i øjeblikket en ny anmodning fra januar 2014 vedrørende den generiske betegnelse "polyacrylat". Proceduren er i gang, og der forventes en endelig afgørelse af, hvorvidt der skal vedtages en ny delegeret retsakt, i 2016.

Beføjelserne er til dato ikke blevet anvendt til vedtagelse af tekniske kriterier og procedureregler for anvendelse af artikel 20, stk. 5, da der på det tidspunkt, hvor nærværende rapport blev affattet, ikke var indgivet relevante anmodninger til Kommissionen om større fremstillingstolerancer. Idet den tekniske udvikling på tidspunktet for vedtagelsen af forordningen blev taget i betragtning, blev fremstillingstolerancerne fastsat i artikel 20, stk. 2 og 3, til niveauer, der giver fabrikanterne mulighed for at etikettere eller mærke tekstilprodukters fibersammensætning præcist. Dog vil fremstillingsprocesser, nye tekstilfibre eller innovative tekstilprodukter, navnlig produkter, der indeholder genanvendte tekstilfibre eller blandinger af tekstilfibre, muligvis kræve andre fremstillingstolerancer. Der kan kun undtagelsesvis og i behørigt begrundede tilfælde gives tilladelse til større tolerancer.

4. Konklusion

Med denne rapport opfylder Kommissionen rapporteringsforpligtelserne i artikel 22 i forordning (EU) nr. 1007/2011.

Kommissionen har udøvet sine delegerede beføjelser korrekt og rettidigt med henblik på at sikre, at den nye generiske fiberbetegnelse blev tilføjet til listen med fiberbetegnelser.

Det er Kommissionens opfattelse, at beføjelserne til at vedtage delegerede beføjelser bør bevares fremover. Dette er nødvendigt for at sikre, at målene med forordning (EU) nr. 1007/2011 opnås, og at forordningen fungerer ordentligt.